3100.hu - Salgótarján hírportálja Közgyűlés - Önállóan működik majd tovább a Zenthe Ferenc Színház - 3100.hu
K. I. 2018-04-26, 19:35 2018-04-26,
Önállóan működik augusztustól a salgótarjáni Zenthe Ferenc Színház, ehhez átalakítják a teátrumot is működtető kft.-t. Salgótarján közgyűlése ma hozta meg a döntést azért, hogy a színház kiemelt előadóművészeti szervezetté válhasson és nagyobb állami támogatást kaphasson.
Fekete Zsolt polgármester az ülésen ismertette: az önkormányzat jelenleg a más feladatokat is ellátó Salgótarjáni Közművelődési Nonprofit Kft.-n keresztül működteti a színházat. A társulatot 2013. június 11-én vették nyilvántartásba előadóművészeti szervezetként, a művészeti tevékenységének jellege szerint egytagozatos (prózai) színházként működik. A színház 2016 augusztusában kezdeményezte a kiemelt előadóművészeti szervezetté való minősítést, de a Színházművészeti Bizottság nem támogatta a kérelmet, az Emberi Erőforrások Minisztériuma pedig a kedvező döntés érdekében az önálló kft. megalakítását javasolta.
A polgármester elmondta: mivel szeretnék, hogy a színház megfeleljen a kiemelt minősítésű előadóművészeti szervezetek számára előírt kritériumrendszernek – ami jelentős mértékű támogatás elnyerését jelenthetné a színház számára -, indokolt a Salgótarjáni Közművelődési Nonprofit Kft. profiltisztítása úgy, hogy a cég a jövőben tisztán színházként működjön tovább, míg egyéb feladataira egy új gazdasági társaságot alapítanak. Ez lehetővé teszi, hogy a színház az eddig megszerzett regisztrációit jogfolytonosan tovább vigye – tette hozzá. A salgótarjáni színház augusztus elsejétől válik önállóvá, erről egyhangúlag szavaztak Salgótarján képviselői.
Kitért arra, hogy 2017 októberében újra beadták a kérelmet és mivel 2016-ban a szakmai szempontoknak megfelelt a színház, azzal, hogy megszűnik az egyetlen kifogásolt feltétel, 2019-ben már kiemelt támogatást kaphatnak. Ez az egytagozatos prózai színházaknál 80 és 150 millió forint között alakul számos szempont értékelése alapján és mint az igazgató elmondta, a Zenthe Ferenc Színház jelenleg 18 millió forintos működési állami támogatást kap, valamint tájolásra, produkciók előállítására ötmillió forintot. Lehet látni, hogy a kiemelt státus mekkora előrelépést jelenthet mind a művészeti, mind a háttérmunkában; lehetőség nyílna a gépjárműpark fejlesztésére, a raktárkapacitás bővítésére, technikai eszközfejlesztésre – tette hozzá.
Simon Lajos elmondta azt is: a hetedik évadra készülve hat premiert terveznek, négy nagy színházi és két kamaraszínházi bemutatót. Megtartják a bérletstruktúrát, vagyis a következő évben is közel ötven színházi előadás lesz Salgótarjánban.
Saját produkcióikkal folytatják a tájolást, és növelni akarják a 2017-es, száz fölötti vendégszereplés számát. A cél az, hogy a következő évadban nagyjából kétszáz színházi esemény kapcsolódjon a Zenthe Ferenc Színházhoz. A következő évadban is láthatják nézők a társulat tagjai között Mikó Istvánt, Koltai Róbertet, Vándor Évát, Bozó Andreát, az egyik őszi premierre pedig Fenyő Iván szerződtetését tervezik Salgótarjánban – tudósít az MTI.
3100.hu Fotó: A salgótarjáni közgyűlés ülése 2018. április 26-án
Fekete ZsoltSalgótarjánSalgótarján közgyűléseSimon LajosZenthe Ferenc SzínházZenthe Ferenc Színház kiemelt előadó-művészeti szervezetté történő minősítése